遊靈泉山寺
作者：石介
朝代：宋

paragraphs: 寺遠離朝市，同遊並結軨。
堦垠盤石磴，殿影落青冥。
地勝松筠衆，山名草藥靈。
洞門深數里，檜樹壽千齡。
疑有神仙聚，甯容魑魅停。
年多養龍虎，早已蟄雷霆。
石上生苔蘚，岩阿長茯苓。
晴雲出幽竇，陰霧滑疎櫺。
露滴茶芽潤，煙蒸竹汗青。
餐霞充道味，採朮驗丹經。
直擬陞高處，何妨陟絕陘。
遐觀際寥廓，下視何羶腥。
自被利名染，無因肺腑醒。
晨興看桉牘，夜坐守窗螢。
齪齪遵前訓，兢兢視此銘。
沉冥若籠鳥，囚縶似拘囹。
有願棲雲壑，相隨步翠坰。
平生山野性，暫喜據梧瞑。